Налшыкрэ Хабаровскрэ зэдокIуатэ
«Салют» (Белгород) — «Спартак-Налшык» (Налшык) — 0:1 (0:1). Белгород. «Салют» стадион. Мэлыжьыхьым и 16-м. ЦIыху 4500-рэ еплъащ.
«Спартак-Налшыкым» и гъуащхьэтет Коченковым топыр зыIэрегъэхьэ. Судьяхэр: Федотов (Мэзкуу), Ширяев (Ставрополь), Шабаев (Набережные Челны).
«Салют»: Криворучкэ, Жирный (Дегтев, 79), Калешин, Мирошниченкэ (Бутырин, 38), Цуканов, Афонин, Яковлев (Шевченкэ, 55), Ткачук, Бекетов, Кобенкэ (Москерэ, 46), Ахметович.
«Спартак-Налшык»: Коченков, Засеев, Джудович, Тимошин, Багаев, Чеботару, Коронов, Концедалов, Гъуэщокъуэ (Сирадзе, 83), Аверьянов, Болэ (Медведев, 88).
Топыр дигъэкIащ: Короновым, 22 (0:1).
Дагъуэ хуащIащ Кобенкэ, Концедаловым, Аверьяновым.
«Спартак-Налшыкымрэ» «Салют»-мрэ я зэпэщIэтыныгъэр къахуэмыгъэсу куэд пэплъащ. Абы щхьэусыгъуэ зыбжанэ иIэт. Япэрауэ, мыгъэрей зэпеуэр фIы дыдэу щIэзыдзэжа ди щIалэхэм зи чэзу текIуэныгъэр къахуэхьмэ, премьер-лигэм щIэбэнынухэм шэч щIагъуэ къэмынэу яхыхьэфынут. Абы щыгъуэми белгороддэсхэр япэ дивизионым и кIэух увыпIэхэм ящыщ зым щытщ икIи абы къыхэнэну щIэхъуэпсмэ я очко бжыгъэм хагъэхъуэн хуейт. ЕтIуанэрауэ, «Спартак-Налшыкыр» премьер-лигэм къызэрыхагъэкIар зытралъхьэ, а зэманым абы и тренер нэхъыщхьэу лажьэу зэIущIих зэкIэлъхьэужьу иригъэхьа иужькIэ трагъэкIа, Ташу Сергейрэ ар зыхъуэжа гъэсакIуэ щIалэщIэ Шыпш Тимуррэ я зэпэщIэтыныгъэм кърикIуэнур хьэлэмэтт. Зи ныбжь хэкIуэта IэщIагъэлIымрэ зи щIалэгъуэмрэ хэт нэхъ лъэщми укIэлъыплъыну гъэщIэгъуэнт. ЗэIущIэм и пэ къихуэу ита интервьюм Ташум къыщыхигъэщащ Шыпшымрэ абырэ я гъэсэкIэм зым адрейр фIыуэ зэрыщыгъуазэр икIи хэт нэхъ Iущу икIи бзаджэу Iуэхум бгъэдыхьэмэ, ар зэрытекIуэнур. ЗэIущIэм кърикIуам къызэригъэлъэгъуащи, нэхъ зи щIалэIуэм и акъылыр нэхъ жанщ икIи IитIэлъитIэщ.
ЗэIущIэр щекIуэкIым. ТекIуэныгъэр къэзыхьа гупым зэхъуэкIыныгъэ халъхьэ хабзэкъым. Ар фIы дыдэу ищIэ пэтми, Шыпшыр а Iуэху бгъэдыхьэкIэм ебэкъуащ. Тхьэмахуэ и пэкIэ «Волгарь»-р хэзыгъэщIахэм ящыщу абы япэ дакъикъэхэм щегъэжьауэ Белгород къыщригъэхьакъым и командэм и Iыхьэ щанэр. Зинович Дмитрий, Сирадзе Давид, Руа Карлос, Медведев Алексей сымэ я пIэкIэ хэгъэрейхэм япэщIигъэуващ Коронов Игорь, Чеботару Евгений, Болэ Руслан, Гъуэщокъуэ Арсен сымэ. Абы «Салют»-м и тренер нэхъыщхьэр хуэмыхьэзыру къыщIэкIащ. Дауи, Ташум шэч къытрихьэу къыщIэкIынутэкъым иужьрей джэгугъуиплIым плIэнейрэ къыщыхэжаныкIа Медведевыр къазэрыпэщIэтынум икIи и щIалэхэр гъуащхьауэ цIэрыIуэм зэрыпэлъэщыным хуигъэхьэзырат. АрщхьэкIэ Шыпшым абы зригъэгъэпсэхуащ икIи зэребгъэрыкIуэ щIыкIэр ихъуэжри, Болэмрэ Гъуэщокъуэмрэ къригъэхьащ. Ахэр я къалэным хъарзынэу пэлъэщащ.
Псоми яфIэгъэщIэгъуэну тхьэмахуэ и пэкIэ Хабаровск щыIэу щIыпIэ «СКА-Энергия»-р 3:0-у хэзыгъэщIа «Салют»-р абы хуабжьу тригъэгушхуат. Иджы хэти пэлъэщыну къыщигъэхъуагъэнт. АрщхьэкIэ иужьрей илъэсхэм я капитану щыта Бажэ Амир мыгъэрей зэхьэзэхуэм и пэщIэдзэм яхэкIыжу Воронеж зэрыIэпхъуам хэгъэрейхэм я зэфIэкIым кIэригъэхуащ. Вэсэпшыхь джэгуахэм яхэтакъым КIурашын Азэмэти.
Белгороддэсхэр «сэшхуэ къихакIэ» налшыкдэсхэм къапежьащ. Ахэр хущIэкъуащ я ебгъэрыкIуэныгъэ лъэщхэмкIэ хьэщIэхэр занщIэу ираудыхыну. АрщхьэкIэ «Спартак-Налшыкыр» абы хуэхьэзыру къыщIэкIащ. Хэгъэрейхэм я ебгъэрыкIуэныгъэхэр ди щIалэхэм Iэзэу къызэтрагъэувыIэрт икIи Iэмал зэраIэххэу, езыхэр ипэкIэ кIуатэрт. Апхуэдэхэм ящыщ зым Короновыр и закъуэ гъуэм бгъэдыхьащ. Ар и къару къызэрихькIэ зэуа топым «Салют»-м и гъуащхьэтет Криворучкэ (зэгуэрым «Спартак-Налшыкым» и щIалэгъуалэ гупым щыджэгуащ) пэлъэщакъым. Ар къыщыхъуар зэIущIэм и 22-нэ дакъикъэрщ.
1:0-у хьэщIэхэр япэ зэрищам хэгъэрейхэр Iэнкун ищIащ. Абыхэм топыр къахуэгъэIурыщIэжтэкъым икIи щыуагъэ куэд яIэщIэкIырт. Ахэр налшыкдэсхэм къагъэсэбэпурэ тепщэныгъэр яIыгът.
Загъэпсэхуу къихьэжа иужькIэ, «Салют»-р щхьэмыгъазэу ипэкIэ кIуэтащ. Ди щIалэхэр абы хуэхьэзырти, ихъуреягъкIэ зыкърагъэбыдэкIащ. Къалэн нэхъыщхьэр текIуэныгъэр къахуэзыхь бжыгъэр яхъумэнырт. Ар абыхэм дагъуэншэу яхузэфIэкIащ. Псом хуэмыдэу къыхэгъэщыпхъэщ гъуащхьэтет Коченков Антон и джэгукIэфIыр. Мызэ-мытIэу абы «Спартак-Налшыкыр» щытыкIэ гугъум къришащ икIи и гъуэм топ къыдригъэгъэкIакъым.
Белгород щытекIуэри, налшыкдэсхэм ещанэ-еплIанэ увыпIэм зыщагъэбыдащ. Иджы ахэр къакIэлъеIэ «Балтика»-м очкоитхукIэ ящхьэщыкIащ. Апхуэдэу щытмэ, «Спартак-Налшыкым» куэд хузэфIэкIынущ. ЖыпIэну ирикъунщ мыгъэрей зэхьэзэхуэм зэрыщIидзэжрэ абы иригъэкIуэкIа джэгугъуихым ящыщу 4-м я хьэрхуэрэгъухэм зэрыщефIэкIар, 2-м зэрытемыгъэкIуауэ зэIущIэхэр зэриухар. Абы щыгъуэми и ныкъуэкъуэгъу нэхъыщхьэхэр «лъэпэрапэ» зэпытщ. Мис аргуэруи «Балтика»-ми, «Нефтехимик»-ми, «Ротор»-ми очко тIурытI-щырыщ яфIэкIуэдащ. Зэхьэзэхуэр иухыным къэнэжар джэгугъуихщ.
АдэкIэ фыщыдгъэгъуэзэнщ япэ дивизионым хэт командэхэм иужьу ирагъэкIуэкIа зэIущIэхэм къарикIуа бжыгъэхэм: «Сибирь» (Новосибирск) — «Енисей» (Красноярск) — 0:3, «Химки» (Мэзкуу область) — «Урал» (Свердлов область) — 0:0, «Балтика» (Калининград) — «Шинник» (Ярославль) — 0:0, «Уфа» (Уфа) — «Нефтехимик» (Нижнекамск) — 2:0, «Волгарь» (Астрахань) — «Торпедо» (Мэзкуу) — 0:1, «Ротор» (Волгоград) — «СКА-Энергия» (Хабаровск) — 1:2, «Томь» (Томск) — «Металлург-Кузбасс» (Новокузнецк) — 2:0.
«Спартак-Налшыкым» къыкIэлъыкIуэ джэгугъуэр и стадионым щригъэкIуэкIынущ. Мэлыжьыхьым и 23-м абы къригъэблэгъэнущ и хьэрхуэрэгъу нэхъыщхьэхэм ящыщ Волгоград и «Ротор»-р.
Жыласэ Заурбэч.
Шыпш Тимур, «Спартак-Налшыкым» и тренер
нэхъыщхьэ: Дызыпэплъар арат
— «Салют»-р жыджэру джэгуну икIи куэдрэ ебгъэрыкIуэну дыпэплъати, апхуэдэу къэхъуащ. Абы хуэдгъэхьэзыра ди Iэмалхэр къэдгъэсэбэпри, хуабжьу дызыщыгуфIыкIа текIуэныгъэр нобэ къэтхьащ.
— Премьер-лигэм и епщыкIущанэ-епщыкIуплIанэ командэхэм фаIущIэмэ, фапэлъэщу гуп нэхъыщхьэм вгъэзэжыфыну фыкъигъэгугъэрэ?
— Гугъи Iэмали сыт щыгъуи щыIэщ — ахэр къэгъэсэбэпын хуейуэ аращ. Абы щыгъуэми зэпэщIэуэ зэIущIэхэм иджыри дыхэхуакъым икIи хэт хьэрхуэрэгъу къытхуэхъунуми зэхэкIакъым.
Ташу Сергей, «Салют»-м и тренер нэхъыщхьэ:
ТIэщIэкIащ
— Нобэрей ди хьэрхуэрэгъум фIыуэ зэрызихъумэжыр икIи Iэмал щиIэкIэ гуащIэу зэребгъэрыкIуэр тщIэрт, арщхьэкIэ апхуэдэхэм ящыщ зы тIэщIэкIащ. Иджы япэ дивизионым дыкъыхэнэн папщIэ ди ныкъуэкъуэгъу нэхъыщхьэхэм даIущIэну къытпэщылъщ. БлэкIар зыщыгъэгъупщауэ, абыхэм ерыщу захуэгъэхьэзырын хуейщ.
— «Торпедо»-м Мэзкуу и IэрыщI губгъуэм къыкIэлъыкIуэу фыщыдэджэгунущ. Ар къывэхьэлъэкIынукъэ?
— «Лужники»-м и IэрыщI губгъуэр иджырей мардэхэм къотIасэ икIи абы и щытыкIэм кIэух бжыгъэр елъытауэ къыщIэкIынукъым.
Хьэтау Ислъам.
